  Туспуктэм: vk.com ( NATAN) Анжелика Тихонова корреспондент 26-тӥ инвожое Ижкарын Киров нимо паркын Егитъёслэн нуналзылы сӥзем «Это твой день» шулдыръяськон ортчоз. Праздникез нимысьтыз ӧтем куно Natan шулдыртоз. Со сярысь элькунысь тӧролэн но кивалтэтлэн пресс-службазы ивортӥз. 10 часысен 16 часозь егит семьяослэн фестивальзы луоз. Со улсын мастер-классъёс, психологен пумиськонъёс, тэшкылиослы шудонъёс ортчозы. 16 часысен 18 часозь «Это твой спорт» площадка ужалоз. Мылкыд карисьёс ГТО куронъёсты сётыны, ульча баскетболъя (3х3), паркуръя, волейболъя ӵошатсконъёсы пыриськыны быгатозы. 18 часысен 20 часозь Эктонъя фестиваль ортчоз. Отчы эктонъя коллективъёс, ульча, туала но эстрада эктонъёсты быдэстӥсь 14-35 аресъем  пиналъёс но егитъёс пыриськозы. Ужрадэз «Кофеин» кавер-группалэн но Natan кырӟасьлэн концертъёсынызы йылпумъялозы. Ужрадэ пыриськон понна чӧлсконпусъя куриськон келяно. Куноос куспын кузьымъёсты шудытозы. Тодэ вайытом, егитъёслэн выль искусствозыя «NOVART 2022» фестиваль улсын Ижкарын Чеберлыко киужъёсъя йӧскалык центрлэн азбарысьтыз вашкала гаражлэн ӧсэз вылын пӧртэм йӧслыкъёсты огазеясь нылашлэн суредэз кылдӥз. Со дорын туспуктэмъёс лэсьтыны луэ. Тегъёс: Удмуртия Ижкар егитъёс Мерлык праздникъёс  